LeserbrevDette er et debattinnlegg. Innlegget gir uttrykk for skribentens holdninger. Jeg lurer også på hvor banen fra Fyllingsdalen skal snu. Med Bybanespor til Flesland, Åsane, Fyllingsdalen og Haukeland kommer Byparken til å måtte lide for et massivt nettverk av skinner og perronger. Samt ryggende bybanevogner som tramper seg bakover før de forsvinner inn i hvert sitt hull og ut av sentrum.

Alt for lenge har fokuset nå vært på Bryggen-debatten, muligens bevisst for å unngå å diskutere hvordan Byparken kommer til å se ut.

Uansett hvilken trasè valget måtte falle på, kommer det til å bli store forandringer i vårt bysentrum

Med så storstilt utvikling som vi står ovenfor på Nygårdstangen, er det helt bakvendt å ikke samkjøre planene med en ny bybaneterminal. Det har tidligere blitt foreslått å rive bygarasjen, og legge parkeringsplassene under lille lungegårdsvann. Tabben med å ikke gjøre dette har blitt gjort en gang før.

Nå burde det tenkes radikalt, og realiseres!

Drener Smålungeren for vann, kartlegg kulturlagene, og bygg et moderne underjordisk trafikknutepunkt som kan betjene sentrum i mye større grad enn i dag.

Med parkering og bybanestopp. Vannkvaliteten her er uansett så dårlig at det må gjøres noe med. Med en reduksjon i dybden på vannspeilet vil det bli lettere å kontrollere algeforekomstene.

Byggerosessen bør foregå slik:

1. Åpne lille lungegårdsvann. Bygg en sentrumsterminal med 3 tunnelinnslag i retning Sandviken, Møhlenpris og Nygårdstangen, samt en kulvert som kommer opp i vestre strømkai, og knytter seg til eksisterende bybane mot Flesland.

Send bybanen til Fyllingsdalen via Møhlenpris, og banen mot Haukeland via kulvert som kommer frem ved Amalie Skram.

2. Skrot dagens bybaneløsning fra Bystasjonen. Send den direkte under bakken ved Vestre Strømkai og under smålungeren.

3. Bygg tre sentrale utganger fra bybaneterminalen: En sentrumsutgang mot rådhuset, en kulturakse mot museene og Grieghallen, samt et hurtiggående rullebånd mot bystasjonen og jernbanen.

4. Legg tilbake vannspeilet, og transformer overskuddsvarmen fra anlegget til å kjøle ned smålungeren til skøytebane hele vinteren.

Fordelen med denne planen er:

Man kan beholde utrykket til byparken slik den er i dag.

Det blir et mye sikrere og sentralt trafikknutepunkt enn de eksisterende planene.

Det meste av trafikken i sentrum kan være operativ under byggeperioden.

Det vil være lønnsomt å frigjøre areal på gateplan

Det gir en bedring av vannkvaliteten i lille lungegårdsvann.

For å få til en god og effektiv bybane må den være enkel å bruke, og ikke ta fra oss de grønne byrommene!